“เราพอใจความเมตตากรุณา มิใช่พอใจเครื่องบูชา”

การกลับใจของมัทธิว

Lectio : พระเจ้าตรัส

มัทธิว 9:9-13

พระเยซูเจ้าทรงเรียกมัทธิว

 ขณะที่พระเยซูเจ้าทรงดำเนินไปจากที่นั่น ทรงเห็นชายคนหนึ่งชื่อมัทธิว กำลังนั่งอยู่ที่ด่านภาษี จึงตรัสสั่งเขาว่า “จงตามเรามาเถิด” เขาก็ลุกขึ้นตามพระองค์ไปพระเยซูเจ้าเสวยพระกระยาหารร่วมกับคนบาป

ขณะที่พระเยซูเจ้าทรงร่วมโต๊ะเสวยพระกระยาหารที่บ้านของมัทธิว คนเก็บภาษีและคนบาปหลายคนมาร่วมโต๊ะกับพระองค์และบรรดาศิษย์ เมื่อเห็นดังนี้ ชาวฟาริสีจึงถามศิษย์ของพระองค์ว่า “ทำไมอาจารย์ของท่านจึงกินอาหารร่วมกับคนเก็บภาษีและคนบาปเล่า” พระเยซูเจ้าทรงได้ยินดังนั้น จึงตรัสตอบว่า “คนสบายดีย่อมไม่ต้องการหมอ แต่คนเจ็บไข้ต้องการ จงไปเรียนรู้ความหมายของพระวาจาที่ว่า ‘เราพอใจความเมตตากรุณามิใช่พอใจเครื่องบูชา’ เพราะเราไม่ได้มาเพื่อ เรียกคนชอบธรรม แต่มาเพื่อเรียกคนบาป”

เข้าใจความหมายของพระวาจา

1. มัทธิว ลุกขึ้นตามพระองค์ไป

 ในเรื่องการเรียกมัทธิว คนเก็บภาษี มีบางสิ่งบางอย่างที่น่าซาบซึ้งใจ (ดู มธ 9:9-13) เรื่องการพบกับพระคริสตเจ้าที่เปลี่ยนชีวิตเขานั้นเป็นอัตชีวประวัติของตัวเขาเอง “ขณะที่พระเยซูเจ้าทรงดำเนินไปจากที่นั่น ทรงเห็นชายคนหนึ่งชื่อมัทธิว กำลังนั่งอยู่ที่ด่านภาษี จึงตรัสสั่งเขาว่า ‘จงตามเรามาเถิด’ เขาก็ลุกขึ้นตามพระองค์ไป” (9:9)



 คาราวัจโจ ได้บรรยายเหตุการณ์นี้ออกมาเป็นภาพที่มีชื่อเสียง บุคคลที่กำลังจะกลายเป็นอัครสาวกคนหนึ่ง กำลังนั่งที่โต๊ะ นอกจากจะมีเงินแล้ว บนโต๊ะยังมีปากกาและกระปุกใส่หมึกด้วย (ซึ่งวันหนึ่งเขาจะใช้เพื่อจุดประสงค์อื่น) แสงส่องออกมาจากพระพักตร์ของพระคริสตเจ้า และส่องไปตามทิศทางเดียวกับพระหัตถ์ของพระองค์ และส่องไปที่ใบหน้าของมัทธิวและคนอื่น ๆ ที่นั่งอยู่กับเขาที่ด่านภาษี ภาพบอกเป็นนัยว่าการเรียกนั้นเกิดขึ้นควบคู่กับแสงสว่างภายใน ถ้าไม่ใช่เพราะเหตุนี้ ก็ไม่มีเหตุผลจะอธิบายว่าทำไมมัทธิวจึงลุกขึ้นทันที ละทิ้งทุกสิ่งไว้เบื้องหลัง และติดตาม พระคริสตเจ้าโดยไม่ต้องการคำอธิบายใด ๆ ความเคลื่อนไหวของพระหัตถ์แสดงการสื่อสารที่มองไม่เห็น ระหว่างพระคริสตเจ้าและอัครสาวกในอนาคต พระคริสตเจ้ากำลังประทับยืน พระหัตถ์ของพระองค์ที่ยื่นออกไปทางมัทธิวนั้นเป็นสัญญาณของการเลือก มากกว่าเป็นคำสั่ง (เพราะพระองค์ไม่ทรงชี้นิ้วพระหัตถ์ไปที่มัทธิว เพียงแต่ทรงยื่นพระหัตถ์ออกไปเท่านั้น) มัทธิวตอบสนองท่าทางของพระคริสตเจ้าด้วยการยกมือทาบหน้าอก เหมือนกับคนที่ประหลาดใจที่ได้รับเลือก และกำลังถามว่า “ข้าพเจ้าหรือ? ท่านแน่ใจหรือว่าท่านต้องการข้าพเจ้า?”

 หลังจากที่เศรษฐีหนุ่มปฏิเสธที่จะติดตามพระเยซูเจ้า พระองค์ตรัสอย่างเศร้าพระทัยว่า “อูฐจะลอดรูเข็มยังง่ายกว่าคนมั่งมีเข้าสู่อาณาจักรสวรรค์” (มธ 19:24) เมื่ออัครสาวกถามว่า “แล้วดังนี้ ใครเล่าจะรอดพ้นได้?” พระองค์ตรัสตอบว่า “สำหรับมนุษย์เป็นไปไม่ได้ แต่สำหรับพระเจ้า ทุกอย่างเป็นไปได้” (19:25, 26) การเรียกมัทธิวเป็นการยืนยันว่าเป็นไปได้ที่พระเจ้าจะช่วยคนมั่งมีให้รอดพ้น การเปรียบเทียบปฏิกิริยาของเศรษฐีหนุ่ม และปฏิกิริยาของมัทธิว ต่อคำเชิญของพระเยซูเจ้า ยังบอกอะไรบางอย่างเกี่ยวกับตัวเขาและการเปิดใจของเขาต่อพระเจ้า เราคาดไม่ถึงเลยว่ามัทธิวจะตอบสนองข้อเสนอของพระเยซูเจ้าอย่างรวดเร็วเช่นนี้ เศรษฐีหนุ่ม “จากไปด้วยความทุกข์” (19:22) หลังจากพระเยซูเจ้าได้รับคำเชิญจากพระเยซูเจ้า แต่มัทธิว “ลุกขึ้นตามพระองค์ไป” (9:9)

 ในตอนแรกอาจดูเหมือนว่าพฤติกรรมของมัทธิวไม่น่าเป็นไปได้ เราวาดมโนภาพได้ว่าเขากำลังนั่งอยู่ เขาสนใจแต่จะเก็บค่าผ่านด่าน และมัวแต่คิดด้วยความโลภว่าเขาจะได้รับส่วนแบ่งเท่าใดจากเงินที่พ่อค้าทั้งหลายนำมาวางบนโต๊ะ เขากำลังมีความสุข แต่ทุกสิ่งที่ทำให้ชีวิตของเขามีความหมายจนถึงเวลานั้น บัดนี้กลับหมดคุณค่า มัทธิวลุกขึ้น ละทิ้งทุกสิ่งทุกอย่าง และติดตามพระเยซูเจ้าไป เขาไม่เคยเห็นอัศจรรย์ที่พระเยซูเจ้าทรงเคยทำ เพราะพระองค์เพิ่งจะเริ่มต้นเทศนาสั่งสอนและยังไม่มีชื่อเสียง ดังนั้น อะไรคือเหตุผลที่ทำให้เขาพร้อมจะติดตามพระองค์เช่นนั้น? คาราวัจโจได้เสนอคำตอบในผืนผ้าใบของเขา คือ สายพระเนตรของพระเยซูเจ้า พระคัมภีร์บอกเราว่า พระเยซูเจ้า “ทรงเห็นชายคนหนึ่ง” คาราวียะเบเด (Venerable Bede) กล่าวว่าพระเยซูเจ้าทอดพระเนตรมัทธิวด้วย “สายพระเนตรอันเมตตากรุณาและการเลือกสรร (miserando atque eligendo)” นี่คือคำพูดที่พระสันตะปาปาฟรานซิสทรงเลือกให้เป็นคติพจน์สำหรับตราประจำพระองค์

2. “เราไม่ได้มาเพื่อเรียกคนชอบธรรม แต่มาเพื่อเรียกคนบาป”

 มัทธิวผู้เขียนพระวรสาร ไม่ได้บันทึกเหตุการณ์ที่พระเยซูเจ้าทรงเรียกเขา เพียงเพราะเป็นเหตุการณ์สำคัญสำหรับเขาเป็นส่วนตัว เนื่องจากทั้งมาระโกและลูกาก็กล่าวถึงเหตุการณ์นี้ โดยเรียกมัทธิวด้วยชื่อที่สองของเขา คือ เลวี (ดู มก 2:14; ลก 5:27) ความสนใจนี้เกิดจากประโยคที่พระเยซูเจ้าตรัสระหว่างเสวยอาหารที่มัทธิวจัดต้อนรับพระองค์ ก่อนจะอำลาเพื่อนร่วมงานของเขา ซึ่งเป็น “คนเก็บภาษีและคนบาป” (มธ 9:10) พระวรสารมักกล่าวถึงเหตุการณ์หนึ่งเพราะเชื่อมโยงกับพระวาจาของพระเยซูเจ้า พระองค์ทรงโต้ตอบปฏิกิริยาของฟาริสีที่สะดุดใจที่พระองค์เสด็จเข้าไปในบ้านของคนเก็บภาษี และเสวยอาหารร่วมกับคนบาป โดยตรัสว่า “คนสบายดีย่อมไม่ต้องการหมอ แต่คนเจ็บไข้ต้องการ จงไปเรียนรู้ความหมายของพระวาจาที่ว่า ‘เราพอใจความเมตตากรุณา มิใช่พอใจเครื่องบูชา’ เพราะเราไม่ได้มาเพื่อเรียกคนชอบธรรม แต่มาเพื่อเรียกคนบาป” (มธ 9:12-13)

 เราเคยชินและยอมรับถ้อยคำในพระวรสาร แม้แต่ในเวลาที่ถ้อยคำนั้นจงใจเขียนให้ “เป็นที่สะดุด” และควรทำให้เราอย่างน้อยก็ตั้งคำถาม เช่น พระเจ้าพอพระทัยคนบาปมากกว่าคนชอบธรรมหรือ? ถ้าเช่นนั้น จะมีบทบัญญัติต่าง ๆ ไว้ทำไม? บางครั้ง คำถามประเภทนี้ชักนำเราให้ค้นพบคำตอบในพระวรสารที่ช่วยให้เราเข้าใจได้มากขึ้น

 มีคำอธิบายง่าย ๆ สำหรับพระวาจาของพระเยซูเจ้า พระเยซูเจ้าไม่ได้เสด็จมาเพื่อ “เรียก” คนชอบธรรม (ราวกับว่ามีคนชอบธรรมอยู่แล้วก่อนพระองค์เสด็จมา) แต่เพื่อทำให้มนุษย์กลายเป็นคนชอบธรรม นักบุญเปาโลกล่าวไว้ในจดหมายถึงชาวโรมว่า “ไม่มีความแตกต่างใด ๆ อีก ทุกคนกระทำบาปและขาดพระสิริรุ่งโรจน์ของพระเจ้า แล้วทุกคนก็ได้รับความชอบธรรมเป็นของประทานโดยทางพระหรรษทาน อาศัยการไถ่กู้เราให้เป็นอิสระในพระคริสตเยซู พระเจ้าทรงสถาปนา พระเยซูเจ้าเป็นเครื่องบูชาชดเชยบาปโดยอาศัยความเชื่อ และโดยอาศัยการหลั่งโลหิต เพื่อจะได้แสดงความเที่ยงธรรมของพระองค์” (รม 3:23-25)

 พระเยซูเจ้าไม่ทรงปฏิเสธว่ามีความชอบธรรมบางอย่างดำรงอยู่แล้วก่อนพระองค์เสด็จมา ซึ่งเป็นความชอบธรรมที่เกิดจากการปฏิบัติตามบทบัญญัติ (ดู ฟป 3:6) พระองค์ทรงยอมรับความชอบธรรมประเภทนี้ในตัวชาวฟาริสี ผู้ที่พระองค์ทรงเรียกว่า “ผู้ชอบธรรม” โดยไม่ประชดประชัน พระองค์เพียงแต่พยายามอธิบายแก่เขาว่าความชอบธรรมนี้ยังไม่เพียงพอจะช่วยเขาให้รอดพ้นได้ เพราะเป็นความชอบธรรมที่ไม่ให้ชีวิต เพียงแต่ทำให้ประชาชน “ปรารถนาพระหรรษทาน” และช่วยให้เขามองเห็นห้วงเวลาที่พระหรรษทานนั้นมาถึง เมื่อพวกเขามองไม่เห็นเป้าหมายของความชอบธรรม ความชอบธรรมของเขาจึงกลายเป็นความชอบธรรมเทียม ซึ่งไม่เพียงพอจะช่วยให้เขารอดพ้นได้ นี่คือสถานการณ์ของผู้ต่อต้านพระคริสตเจ้า นักบุญเปาโลกล่าวถึงคนเหล่านี้อย่างเศร้าใจว่า “พวกเขาไม่รู้ว่าพระเจ้าเป็นผู้ประทานความชอบธรรม จึงพยายามสร้างความชอบธรรมของตนเอง” (รม 10:3)

 เราได้เห็นความจริงข้อนี้ในชีวิตของมัทธิว การพบกับพระคริสตเจ้าทำให้เขา “ได้รับความ ชอบธรรม” เขาเป็น “คนเก็บภาษีและคนบาป” แต่บัดนี้ การกลายเป็นผู้ชอบธรรมทำให้เขากลายเป็นคนใหม่ และเป็นอัครสาวกคนหนึ่งของพระคริสตเจ้า ถ้ามัทธิวยังเป็นคนเก็บภาษีต่อไป คาราวัจโจก็คงไม่เลือกวาดภาพของเขา เขาจะไม่กลายเป็นบุคคลที่มีชื่อเสียง และโลกจะไม่รู้ว่ามีชายคนหนึ่งชื่อมัทธิว และเขาถูกเรียกว่าเลวี

3. ความเมตตากรุณา และเครื่องบูชา

 ยังมีอีกประเด็นหนึ่งที่ยังคลุมเครือและต้องทำให้กระจ่าง จากทั้งหมดที่กล่าวไปข้างต้น ประโยคของประกาศกโฮเชยา (6:6) ที่พระคริสตเจ้าทรงยกมาอ้าง (“เราพอใจความเมตตากรุณา มิใช่พอใจเครื่องบูชา”)นั้น หมายความว่าอะไร? เครื่องบูชา (หรือการเสียสละ) และการดับกิเลสไม่มีความหมายเลยหรือ และความรักเท่านั้นก็เพียงพอจะทำให้บุคคลหนึ่งกลายเป็นผู้ชอบธรรมในสายตาของพระเจ้าหรือ? คนจำนวนมากแปลความหมายเช่นนี้ และสั่งสอนผู้อื่นเช่นนี้ด้วย ข้อความนี้อาจทำให้ประชาชนลงเอยด้วยการปฏิเสธการบำเพ็ญพรตทุกประเภทในศาสนาคริสต์ นี่คือเศษซากที่ยังหลงเหลือจากลัทธิมานีเคียน หลังจากลัทธินี้ได้ถูกกำจัดไปแล้ว

 นี่เป็นอีกครั้งหนึ่งที่คำถามที่กวนใจกลายเป็นโอกาสให้เราค้นพบความจริง สิ่งสำคัญที่สุดคือได้เกิดการเปลี่ยนแปลงมุมมองอย่างลึกซึ้งเมื่อผู้กล่าวประโยคนี้คือพระคริสตเจ้าและไม่ใช่โฮเชยา ในหนังสือประกาศกโฮเชยา ประโยคนี้หมายถึงประชาชน และสิ่งที่พระเจ้าทรงต้องการจากเขา พระเจ้าทรงต้องการให้ประชาชนรักและรู้จักพระองค์ มิใช่ต้องการเครื่องเผาบูชา แต่เมื่อพระเยซูเจ้าตรัสประโยคนี้ ข้อความนี้หมายถึงพระเจ้า ความรักที่พระองค์กำลังตรัสถึงนี้ไม่ใช่ความรักที่พระเจ้าทรงต้องการจากประชาชน แต่เป็นความรักที่พระองค์ประทานให้แก่มนุษย์ “เราพอใจความเมตตากรุณา มิใช่พอใจเครื่องบูชา” (มธ 9:13; 12:7) หมายความว่า “เราต้องการมอบความเมตตากรุณา มิใช่การประณาม” ข้อความที่มีแนวคิดเท่าเทียมกันคือข้อความที่เราอ่านพบในหนังสือเอเสเคียล “เราไม่ยินดีในความตายของคนชั่วร้าย แต่ยินดีในการกลับใจของคนชั่วร้าย ที่ละทิ้งความประพฤติของตนและมีชีวิต“ (33:11) พระเจ้าไม่ทรงต้องการ “บูชายัญ” มนุษย์ แต่ทรงต้องการช่วยเขาให้รอดพ้น

 คำอธิบายนี้ทำให้เราเข้าใจประโยคของโฮเชยามากขึ้นด้วย พระเจ้าไม่ทรงต้องการเครื่องบูชา ราวกับว่าพระองค์ทรงต้องการให้เราเจ็บปวดทรมาน พระองค์ไม่ทรงต้องการให้ประชาชนเสียสละเพื่อให้เขามาอ้างความดีความชอบเบื้องหน้าพระองค์ และพระองค์ไม่ทรงต้องการเครื่องบูชาที่เราถวายเพราะเข้าใจว่าเป็นหน้าที่ แต่พระองค์ทรงปรารถนาเครื่องบูชาหรือการเสียสละที่กระทำเพราะรักพระองค์ และการปฏิบัติตามบทบัญญัติของพระองค์ หนังสือ “จำลองแบบพระคริสต์” กล่าวว่า “ไม่มีการแสดงความรักใดที่ทำได้โดยไม่มีความเศร้าเสียใจ” (III, 5) และประสบการณ์ในแต่ละวันของเราก็ยืนยันว่านี่คือความจริง ไม่มีความรักใดที่ไม่ต้องเสียสละ เพราะเหตุนี้ นักบุญเปาโลจึงเตือนเราให้ “ถวายร่างกายของท่านเป็นเครื่องบูชาที่มีชีวิต ที่ศักดิ์สิทธิ์ และเป็นที่พอพระทัยแด่พระเจ้า” (รม 12:1)

**Meditatio :** มองชีวิตของเราโดยมีพระวาจานำทาง

 ทั้งการเสียสละและความเมตตากรุณาเป็นสิ่งที่ดีถ้าเราเลือกการเสียสละให้ตนเอง และเลือกความเมตตาให้ผู้อื่น เหมือนกับที่พระคริสตเจ้าทรงกระทำ แต่สองสิ่งนี้อาจกลายเป็นสิ่งไม่ดี ถ้าเราเลือกให้ผู้อื่นเสียสละ และเลือกความเมตตาให้ตัวเรา ถ้าเราผ่อนปรนกับตนเอง แต่เข้มงวดกับผู้อื่น ถ้าเราพร้อมจะหาข้อแก้ตัว แต่ตัดสินผู้อื่นอย่างไม่ปรานี เราไม่มีอะไรจะพิจารณาเกี่ยวกับพฤติกรรมในด้านนี้ของเราเลยหรือ?

 เราไม่สามารถสรุปความคิดเห็นเกี่ยวกับกระแสเรียกของมัทธิวโดยไม่คิดถึงผู้นิพนธ์พระวรสารผู้นี้ด้วยความรักและสำนึกในบุญคุณได้ เราอ่านพระวรสารของเขาระหว่างปีพิธีกรรมบ่อย ๆ พอล คลอเดล เขียนบทกวีเกี่ยวกับมัทธิว ไว้ดังนี้ (กวีผู้นี้รู้ว่าสัญลักษณ์ของมัทธิวคือ ทูตสวรรค์ แต่เขาบอกว่าเขาชอบให้ผู้นิพนธ์พระวรสารคนนี้ใช้สัญลักษณ์เป็นวัวมากกว่า)

 มัทธิว คนเก็บภาษี รู้จักอำนาจของข้อความที่เขียนเป็นตัวหนังสือ

 เขาจึงเป็นคนแรกที่เกิดความคิด

 ในการบันทึกด้วยน้ำหมึกบนหน้ากระดาษ

 เรื่องของพระเยซูเจ้า ทุกสิ่งที่พระองค์ตรัส ทุกสิ่งที่ตาของพวกเขามองเห็น

 เพื่อทำเช่นนี้ เขาหยิบเครื่องมือที่ครั้งหนึ่งเขาเคยใช้คำนวณ

 เขาเริ่มต้นใช้กระดาษสีขาวเป็นเสมือนนาผืนใหญ่ที่เขาไถพรวนหน้าดิน

 ด้วยจิตสำนึกที่ดี ด้วยใจสงบ และเยือกเย็นราวกับวัว

 เขาไถนาร่องหนึ่ง แล้วก็เริ่มไถอีกร่องหนึ่ง เพื่อมิให้มีสิ่งใดตกหล่น

 ทุกสิ่งที่อยู่ในความทรงจำของเขา

 และทุกสิ่งที่พระจิตเจ้าทรงบอกให้เขาเขียน

 มิใช่เพื่อคนในยุคสมัยของเขา แต่เพื่อพระศาสนจักรทั้งมวลในอนาคต

**Oratio (**ช่วงสนทนากับพระเจ้าหลังจากที่ได้อ่านพระวาจาและอ่านชีวิตของเราแล้ว**)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Contemplatio (อยู่กับพระวาจา)

เราไม่ได้มาเพื่อเรียกคนชอบธรรม แต่มาเพื่อเรียกคนบาป”

ให้เราใคร่ครวญประโยคนี้ โดยพูดซ้ำบ่อยๆ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Communicatio (นำพระวาจาไปปฏิบัติ)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_